વિવિધતા એવી નિરાળી કે સુશીલાબેન લો-કટસ્લીવ બ્લાઊઝ પર સરકતી સિલ્ક સાડી પહેરે તો સવિતાબેન કોલર બ્લાઊઝ પર કોટન સાડી કવર અપ કરીને જ પહેરે. વિવિધતા એવી કે સુશીલાબેન નારીવાદી સંસ્થાઓના કાર્યક્રમોમાં જુસ્સાભેર ભાષણ વાંચી જાય તો સવિતાબેન માત્ર એ ભાષણના લેખનમાં જ પોતાનું યોગદાન આપે. સુશીલાબેનને ઘેર પહોંચવાની ઉતાવળ ન હોય પણ સવિતાબેનને વાહિયાત કારણોમાં સમય બગાડવાનું ન ગમે. સુશીલાબેન વાતવાતમાં પુરુષજાતને વખોડ્યા કરે ને સવિતાબેન સૌને સરખો આદર આપવામાં નાનપ ન અનુભવે. વિવિધતા એવી કે સુશીલાબેન પોતાના સ્વાર્થ માટે કોઈની પણ સાથે ઝઘડો વહોરી લે ત્યારે સવિતાબેન સાચી વાતને સ્વીકારી ઝઘડો શાંત કરી દે. વિવિધતા એવી કે….. ખેર જવા દો એ વિવિધતાને, કેમ કે વિવિધતા એટલી બધી પણ નહોતી કે બંને વચ્ચે આમ અચાનક માઈલો ઉંડી ખાઈ સર્જાઈ જાય.